wannaphong/clean_thaiwikipedia huggingface dataset:
# ไดโจเท็นโน
ไดโจเท็นโน (แปลตรงตัวว่า "มหาจักรพรรดิ") หรือเรียกโดยย่อว่า  โจโก    เป็นพระบรมราชอิสริยยศของจักรพรรดิญี่ปุ่นที่สละราชสมบัติ 

ตามประมวลกฎหมายไทโฮ ไดโจเท็นโนยังสามารถใช้พระราชอำนาจบางประการของกษัตริย์ได้ การใช้อำนาจเช่นนี้ปรากฏครั้งแรกในสมัยจักรพรรดินีจิโตเมื่อคริสต์ศตวรรษที่ 7

ไดโจเท็นโนที่ผนวชจะได้รับสมัญญาว่า ไดโจโฮโอ (มหาธรรมราชา) การออกผนวชดังกล่าวประพฤติกันมากในยุคเฮอัง

ทั้งนี้ สำนักพระราชวังญี่ปุ่นกำหนดคำแปลภาษาอังกฤษของ โจโก ว่า "Emperor Emeritus"

 การสละราชบัลลังก์ในสมัยจักรวรรดิญี่ปุ่น 
 จักรพรรดิโคเมและโชกุน 
พลเรือจัตวาแมทธิว ซี. เพร์รีและกองเรือของเขาซึ่งชาวญี่ปุ่นเรียกว่า "เรือดำ" แล่นเข้าสู่ท่าเรือที่เอโดะ (ปัจจุบันรู้จักกันในชื่อโตเกียว) ในเดือนกรกฎาคม 1853 เพร์รีขอให้ญี่ปุ่นเปิดประเทศเพื่อทำการค้า และเตือนญี่ปุ่นถึงผลที่ตามมาทางทหารหากพวกเขาไม่เห็นด้วย ในช่วงวิกฤติที่เกิดจากการมาถึงของเพอร์รี รัฐบาลโชกุนโทกูงาวะได้ปรึกษากับราชสำนักเป็นครั้งแรกในรอบอย่างน้อย 250 ปี และขุนนางของจักรพรรดิโคเมแนะนำว่าควรอนุญาตให้ชาวอเมริกันทำการค้าและแจ้งให้พวกเขาทราบก่อนดำเนินการใด ๆ เมื่อรู้สึกเสียเปรียบต่อมหาอำนาจตะวันตก รัฐบาลญี่ปุ่นจึงต้องยอมให้เปิดประเทศทำการค้าและต้องยอมลงนามใน “สนธิสัญญาไม่เสมอภาค” ยอมสละอำนาจทางภาษีและสิทธิพิจารณาคดีชาวต่างชาติในศาลของตนเอง

ดูเพิ่ม
 พระเจ้าหลวง - สมัญญาทำนองเดียวกันของไทย
 ไท่ช่างหฺวัง (太上皇) - สมัญญาทำนองเดียวกันของจีน
 แทซังวัง (태상왕) - สมัญญาทำนองเดียวกันของเกาหลี
 ท้ายเทืองฮว่าง (Thái thượng hoàng) - สมัญญาทำนองเดียวกันของเวียดนาม
# แอมโฟเทอริซินบี
แอมโฟเทอริซินบี  เป็นยาต้านเชื้อราชนิดหนึ่ง ใช้รักษาการติดเชื้อราแบบรุนแรง และรักษาโรคลิชมาเนีย โรคติดเชื้อราที่รักษาได้ด้วยยานี้เช่น แอสเพอร์จิลโลซิส บลาสโตมัยโคซิส แคนดิดีอาซิส คอกซิดิออยโดมัยโคซิส และคริปโตคอคโคซิส บางครั้งอาจให้พร้อมกับฟลูไซโตซีน โดยทั่วไปแล้วจะบริหารยาด้วยการฉีดเข้าหลอดเลือดดำ
อ้างอิง
# เลอรอย โรซีเนียร์
เลอรอย โรซีเนียร์ (เกิดเมื่อวันที่ 24 สิงหาคม ค.ศ. 1964 ที่เบลแฮม, ลอนดอน) เป็นอดีตนักฟุตบอลอาชีพชาวอังกฤษ และผู้จัดการทีม มีชื่อเต็มว่า เลอรอย เดอ แกรฟต์ โรซีเนียร์ (Leroy De Graft Rosenior) และเป็นพ่อของเลียม โรซีเนียร์ ซึ่งปัจจุบันเป็นนักฟุตบอลของไบรตันและโฮปอัลเบียน

โดยขณะยังเป็นนักฟุตบอลนั้น โรซีเนียร์เล่นในตำแหน่งกองหน้าให้กับหลายสโมสรที่มีชื่อเสียง ทั้งฟูลัม, ควีนส์พาร์กเรนเจอส์ และเวสต์แฮมยูไนเต็ด ในระดับทีมชาติเคยเป็นผู้เล่นของทีมชาติอังกฤษชุดอายุไม่เกิน 16 ปี และ 21 ปี แต่ต่อมาได้เปลี่ยนไปเล่นให้กับทีมชาติเซียร์ราลีโอน

ในฐานะผู้จัดการทีม โรซีเนียร์เคยเป็นผู้จัดการทีมของทอร์คีย์ยูไนเต็ด เลื่อนชั้นขึ้นมาเล่นได้ในระดับลีกวันในปี ค.ศ. 2004 ก่อนจะย้ายออกไปเบรนต์ฟอร์ด และกลับมาที่ทอร์คีย์ยูไนเต็ดอีกครั้งเมื่อปี ค.ศ. 2007 แต่คราวนี้โรซีเนียร์ได้รับแต่งตั้งให้เป็นผู้จัดการทีมเพียงแค่ 600 วินาที (10 นาที) เท่านั้นเอง ด้วยผู้บริหารสโมสรตัดสินใจขายสโมสรออกไปทันที พร้อมกับที่ผู้บริหารรายใหม่ต้องการที่จะเลือกผู้จัดการทีมด้วยตนเอง จึงประกาศยกเลิกสัญญากับโรซีเนียร์ทันที ทำให้โรซีเนียร์กลายเป็นผู้จัดการทีมที่มีระยะเวลาสั้นที่สุดในประวัติศาสตร์วงการฟุตบอลหน้า 20 กีฬา, 11 กุนซืออยู่ไม่นาน! โดย หมึกบอล. เดลินิวส์ฉบับที่ 24,380: วันพุธที่ 13 กรกฎาคม พ.ศ. 2559 ขึ้น 3 ค่ำ เดือน 8 ปีวอก
# ไดโจกัง
ไดโจกัง หรือ ดาโจกัง (Daijō-kan/Dajō-kan; "สภาบริหารใหญ่") เป็นหน่วยงานสูงสุดในการปกครองญี่ปุ่นก่อนยุคปัจจุบัน ตามระบบกฎหมายริตสึเรียวในยุคนาระและหลังยุคนาระ แล้วสิ้นอำนาจไปช่วงหนึ่ง ก่อนจะรื้อฟื้นขึ้นมาในช่วงสั้น ๆ หลังจากการฟื้นฟูเมจิ ต่อมา ก็ยุบเลิกไปโดยตั้งคณะรัฐมนตรีขึ้นมาแทน

ไดโจกังปรากฏครั้งแรกในประมวลกฎหมายอาซูกะคิโยมิฮาระ ฉบับ ค.ศ. 689 ในฐานะหน่วยงานราชการส่วนกลางซึ่งประกอบด้วยเสนาบดีสามคน คือ ไดโจไดจิง (อัครมหาเสนาบดี), ซาไดจิง (มหาเสนาบดีฝ่ายซ้าย), และอูไดจิง (มหาเสนาบดีฝ่ายขวา) ต่อมา นำไปรวมอยู่ในประมวลกฎหมายไทโฮ ฉบับ ค.ศ. 702Hall, John Whitney et al.. (1993).  The Cambridge History of Japan, p. 232.

ไดโจกังเป็นหน่วยงานสูงสุดในโครงสร้างราชการญี่ปุ่น ไดโจกังและกรมต่าง ๆ ในสังกัดรับผิดชอบราชการฝ่ายอาณาจักร ส่วนจิงงิกังรับผิดชอบกิจการฝ่ายศาสนจักร โครงสร้างเช่นนี้ค่อย ๆ ลดอำนาจหน้าที่ลงในช่วงคริสต์ศตวรรษที่ 10–11 เนื่องจากตระกูลฟูจิวาระเข้ามาควบคุมการเมืองเรื่อย ๆ ในฐานะผู้สำเร็จราชการแทนจักรพรรดิ จนกลายเป็นธรรมเนียมปรกติที่ผู้สำเร็จราชการจะดำรงตำแหน่งไดโจไดจิง (อัครมหาเสนาบดี) เสียเอง ทั้งยังควบตำแหน่งอื่นด้วยก็ได้ กระทั่งปลายคริสต์ศตวรรษที่ 12 ไดโจกังก็สิ้นอำนาจโดยสิ้นเชิง แต่ก็ไม่ชัดเจนว่า ระบบไดโจกังนั้นถูกยุบเลิกอย่างเป็นทางการไปก่อนยุคเมจิหรือไม่Mesheryakov, Alexander (2003). "On the Quantity of Written Data Produced by the Ritsuryō State" , Japan Review, 15:187–199.Mesheryakov, Alexander (2003). "On the Quantity of Written Data Produced by the Ritsuryō State" , Japan Review, 15:187–199.
# ซิดนีย์ ลาเนียร์
หลังสงคราม ซิดนีย์ทำงานเป็นครู ก่อนจะย้ายไปอยู่ที่เมืองมอนต์กอเมอรี โดยทำงานเป็นเสมียนและนักเล่นออร์แกนในโบสถ์ ในปี ค.ศ. 1867 เขาแต่งงานกับแมรี เดย์ ทั้งคู่มีบุตรด้วยกัน 3 คน ซิดนีย์และครอบครัวย้ายกลับไปที่เมืองเมคอน โดยซิดนีย์ทำงานเป็นทนายความและเริ่มเขียนบทกวี ในช่วงสุดท้ายของชีวิต เขาเรียนและทำงานที่มหาวิทยาลัยจอนส์ฮอปกินส์ โดยเป็นผู้เชี่ยวชาญด้านผลงานของเชกสเปียร์และชอเซอร์ รวมถึงวรรณกรรมอังกฤษ ก่อนจะเสียชีวิตด้วยภาวะแทรกซ้อนจากวัณโรคในปี ค.ศ. 1881Sidney Lanier - Poets.org
# ปลากดกลับหัวพม่า
ปลากดกลับหัวพม่า หรือที่นิยมเรียกสั้น ๆ ว่า ปลากดกลับหัว  เป็นปลาหนังน้ำจืดชนิดหนึ่ง ในวงศ์ปลากด (Bagaridae) 

เป็นปลากดขนาดเล็กหรือปลาแขยง มีความยาวเต็มที่ประมาณ 30 เซนติเมตร  มีลำตัวแบน หลังโค้ง ท้องแบนราบ หลังใหญ่มีแผ่นกระดูกหนา  ปากอยู่ด้านใต้ มีหนวด 3 คู่ หนวดคู่ที่ริมฝีปากมีขนาดยาว และหนวดอีก 2 คู่ มีขนาดสั้นอยู่ที่ใต้คาง และหนวดแต่ละเส้นมีแขนงเล็ก ๆ เรียงเป็นแถว ครีบหลัง และครีบอก มีก้านครีบเดี่ยวเป็นหนามแข็ง เมื่อปลาครีบแนบลำตัวมีร่องบนลำตัว ครีบไขมันมีขนาดใหญ่  ครีบท้องเล็กปลายครีบแหลม ครีบก้นมีก้านครีบไม่เกิน 10 ก้าน พบอาศัยในแม่น้ำสายใหญ่ในประเทศพม่า เช่น อิระวดี และสะโตง ตามโขดหินและแหล่งน้ำนิ่ง มีพฤติกรรมที่พิเศษ คือ ว่ายน้ำกลับหัว ด้วยการหงายท้องเหมือนท่าว่ายกรรเชียง ขณะที่ว่ายหุบครีบไว้ที่ในร่องข้างลำตัว เชื่อว่าเหตุที่ว่ายเช่นนี้มาจากการเปลี่ยนแปลงของอวัยวะที่ใช้ในการทรงตัวของกระดูกหู และถุงลม ทำให้มีพฤติกรรมการหาอาหารที่ไม่เหมือนปลาชนิดอื่น เนื่องจากปลากดกลับหัวนั้นชอบหากินบริเวณท่อนไม้หรือตอไม้ที่จมน้ำอยู่ ซึ่งจะทำให้เข้าและออกตามซอกไม้ได้ดีกว่า และอีกข้อสันนิษฐานหนึ่งว่าน่าจะมาจากการที่ว่ายกลับหัวบนผิวน้ำจะสามารถรับออกซิเจนได้ดีขึ้น

นิยมเลี้ยงเป็นปลาสวยงามJ. Asiatic Soc. Bengalv. 29 (no. 2) - pp148
# เหตุโจมตีในนิส พ.ศ. 2559
ในคืนวันที่ 14 กรกฎาคม พ.ศ. 2559 มุฮัมมัด ละห์วีจญ์ บูฮ์ลาล ชาวตูนิเซียผู้มีถิ่นอาศัยในฝรั่งเศส จงใจขับรถบรรทุกขนาด 19 ตัน ไล่ชนผู้คนที่กำลังฉลองวันบัสตีย์ (วันชาติฝรั่งเศส) ที่พรอมนาดเดซ็องแกล (Promenade des Anglais) ซึ่งเป็นถนนเลียบชายหาดที่มีชื่อเสียงของเมืองนิส จังหวัดอาลป์-มารีตีม ทางภาคตะวันออกเฉียงใต้ของประเทศฝรั่งเศส ทำให้มีผู้เสียชีวิต 84 คน และได้รับบาดเจ็บอีกสามร้อยกว่าคน บูฮ์ลาลถูกตำรวจกระทำวิสามัญฆาตกรรมในที่สุด เหตุการณ์ครั้งนี้ถูกบรรยายว่าเป็นเหตุก่อการร้ายครั้งใหญ่ครั้งที่ 4 ตั้งแต่เดือนมกราคม พ.ศ. 2558 ถัดจากเหตุโจมตีในแคว้นอีล-เดอ-ฟร็องส์ระหว่างวันที่ 7–9 มกราคม พ.ศ. 2558 เหตุโจมตีในกรุงปารีสเมื่อวันที่ 13 พฤศจิกายน พ.ศ. 2558 และเหตุการณ์คนร้ายบุกบ้านตำรวจและฆ่าตำรวจและภรรยาในวันที่ 13 มิถุนายน พ.ศ. 2559 ที่เมืองมาญ็องวีลย้อนรอย...เหตุก่อการร้าย! ใน "ฝรั่งเศส" ต่อมา ในวันที่ 16 กรกฎาคม พ.ศ. 2559 รัฐอิสลามอิรักและลิแวนต์ได้ออกมาอ้างว่าเป็นผู้อยู่เบื้องหลังเหตุโจมตีครั้งนี้

 การโจมตี 
thumb|right|โรงแรมเนเกรสโกที่ซึ่งผู้โจมตียิงตำรวจ ถูกใช้เป็นสถานที่คัดแยกผู้บาดเจ็บในเวลาต่อมา

เมื่อเวลาประมาณ 22:10 น. ของวันที่ 14 กรกฎาคม ตามเวลาออมแสงยุโรปกลาง (03:10 น. ของวันที่ 15 กรกฎาคม ตามเวลาในประเทศไทย) หรือ 30 นาทีก่อนเกิดเหตุ มีผู้เห็นคนขับรถบรรทุกสีขาวคันใหญ่ มุ่งหน้าไปทางพรอมนาดเดซ็องแกล โดยขับอย่างสะเปะสะปะ "เขาเร่งความเร็ว แล้วก็เบรก เร่งความเร็วอีกรอบ แล้วก็เบรกอีกรอบ" ตามคำให้การของพยานคนหนึ่ง จากนั้นรถบรรทุกได้เลี้ยวเข้าสู่ถนนสายดังกล่าวและมุ่งหน้าไปทางทิศตะวันตกเฉียงใต้ แต่แล้วก็กลับรถไปทางเดิม

การแสดงพลุไฟกำลังสิ้นสุดลงเมื่อเวลาประมาณ 22:40 น. เมื่อรถบรรทุกพยายามพังรั้วกั้นพาหนะอย่างช้า ๆ บริเวณตรงข้ามโรงพยาบาลเด็กล็องวาล มีคนขี่จักรยานยนต์คนหนึ่งขี่ไล่ตามรถบรรทุกและพยายามเปิดประตูฝั่งคนขับรถ แต่สุดท้ายร่างของเขาก็หล่นไปใต้ล้อรถบรรทุก เมื่อเห็นเหตุการณ์ดังกล่าว เจ้าหน้าที่ตำรวจ 2 นายจีงเปิดฉากยิงใส่รถบรรทุก เมื่อถึงจุดนี้ คนขับก็เร่งความเร็วขึ้น มุ่งไปทางทิศตะวันออกเฉียงเหนือ และบุกตะลุยฝูงชนในลักษณะซิกแซ็กเพื่อกวาดชนคนเดินเท้าให้ได้มากที่สุด เจ้าหน้าที่ตำรวจพยายามยิงสกัด แต่คนขับยิงตอบโต้และยังยิงเข้าใส่ฝูงชนด้วย คนขับขับรถฝ่าฝูงชนไปได้  เมื่อถึงบริเวณใกล้กับโรงแรมปาแลเดอลาเมดีแตราเน เอริก ซียอตี ผู้เห็นเหตุการณ์ระบุว่า มีบุคคลคนหนึ่งกระโดดขึ้นไปบนหน้ารถบรรทุกเพื่อพยายามหยุดและเบี่ยงเบนความสนใจคนขับ โดยขณะนั้นตำรวจได้ล้อมรถบรรทุกไว้แล้ว รถบรรทุกถูกตำรวจยิงกราดด้วยกระสุนและคนขับเสียชีวิต

เจ้าหน้าที่ตำรวจพบซองกระสุน ปืนสั้น ลูกระเบิดเปล่า รวมทั้งปืนอาก้าและเอ็ม 16 ซึ่งเป็นของทำเลียนแบบอยู่ในรถบรรทุกคันนั้น
# ศิวกรณ์ เตียตระกูล
ศิวกรณ์ เตียตระกูล ชื่อเล่น เฟย เป็นนักฟุตบอล สัญชาติไทย ปัจจุบันได้ลงเล่นให้กับพีที ประจวบในไทยลีก (ยืมตัวจากบีจี ปทุม ยูไนเต็ด) ในตำแหน่งปีกซ้ายเปิดตัวไม่หยุด "บีจี ปทุม ยูไนเต็ด" ประกาศคว้า "ศิวกรณ์" เสริมแดนกลาง

ศิวกรณ์ เกิดเมื่อวันที่ 7 กรกฎาคม พ.ศ. 2537 เป็นคนจังหวัด สระบุรี โดยเริ่มเล่นฟุตบอลกับ โควร์เวอร์ โค้ชชิ่ง ไทยแลนด์ ตั้งแต่อายุ 9 ขวบ ในตำแหน่งกองกลาง
ก่อนจะเข้าเรียนชั้น ป.5 ที่โรงเรียนกรุงเทพคริสเตียนวิทยาลัย ซึ่งเจ้าตัวเล่นฟุตบอลในรุ่นเดียวกับ เจนรบ สำเภาดี และได้ช่วยกันกวาดแชมป์ ทั้งกรมพละรุ่น 12 ปี, 14 ปี ก. รวมถึงยังช่วยทีม "ชงโคสีม่วง" คว้าแชมป์ จตุรมิตรสามัคคี ร่วมกับสวนกุหลาบวิทยาลัยอีกด้วย

จากเด็กน้อยที่มุ่งมั่นจะเป็นนักฟุตบอลอาชีพ เพราะได้แรงบันดาลใจจากการปีนรั้วเข้าไปดูทีมเมืองทอง ยูไนเต็ด ลงเล่นในดิวิชั่น 2 หลังจบ ม.6 ศิวกรณ์ จึงได้เซ็นสัญญาเข้ามาอยู่กับทีมเมืองทอง ยูไนเต็ด ทันทีในปี 2013 และเมื่อเซ็นสัญญากับทีมเมืองทองแล้ว ในปี 2013 เลกแรก ศิวกรณ์ ได้ถูกส่งไปเล่นในดิวิชั่น 2 กับนครนายก เอฟซี ก่อนที่เลกสองจะไปอยู่กับลูกอีสาน

ในปี 2014 ศิวกรณ์ ได้โยกไปเล่นให้ศุลกากร ยูไนเต็ด ด้วยรูปแบบการยืมตัว 1 ฤดูกาลเต็ม จากนั้นได้ถูกพัทยา ยูไนเต็ดยืมตัวไปร่วมทีมในเลกแรกปี 2015 ก่อนที่จะกลับมาช่วยทีมเมืองทอง ยูไนเต็ดในเลกที่สองของฤดูกาล

ในปี 2016 ศิวกรณ์ ย้ายไปอยู่กับบีอีซี เทโรศาสน และสามารถทำผลงานได้อย่างดีเยี่ยม จนมีชื่อติดทีมชาติไทยอีกครั้ง ในรอบ 9 ปีของเจ้าตัว โดยถูกเรียกติดทีมชาติไทยชุดใหญ่ในเกมส์การอุ่นเครื่องกับเกาหลีใต้ และในฤดูกาล 2017 ศิวกรณ์ได้ย้ายไปอยู่ภายใต้ชายคาบ้านหลังใหม่ คือ เชียงราย ยูไนเต็ด

ในปี 2024 ศิวกรณ์ ย้ายไปอยู่กับสโมสรฟุตบอลบีจี ปทุม ยูไนเต็ด

 เกียรติประวัติ 
เชียงราย ยูไนเต็ด
 ไทยลีก (1): 2562
 ไทยเอฟเอคัพ (3): 2560, 2561, 2563–64
 ไทยแลนด์แชมเปียนส์คัพ (2): 2561, 2563
 ไทยลีกคัพ (1): 2561

ไทย
 ฟุตบอลชิงแชมป์แห่งชาติอาเซียน: 2563
# บีนาลี ยึลดือรึม
บีนาลี ยึลดือรึม (เกิด 20 ธันวาคม 2497) เป็นอดีตนายกรัฐมนตรีของตุรกี

ในวันที่ 24 พฤษภาคม พ.ศ. 2559 ยึลดือรึมได้ก้าวขึ้นมาเป็นนายกรัฐมนตรีสืบต่อจากอาห์เหม็ด ดาวูโตกลู ที่ได้ประกาศลาออกจากตำแหน่งไปก่อนหน้านั้น

วันที่ 15 กรกฎาคม พ.ศ. 2559 ยึลดือรึมได้ประกาศว่าสามารถควบคุมสถานการณ์ในกรุงอังการาและนครอิสตันบูลได้เรียบร้อยแล้วภายหลังจากเกิดการรัฐประหารที่นำโดยกลุ่มทหารจากกองทัพภาคที่ 1 และกองทัพอากาศ
# ผีเสื้อหางดาบตาลไหม้
ผีเสื้อหางดาบตาลไหม้  แมลงจำพวกผีเสื้อชนิดหนึ่ง ในวงศ์ผีเสื้อหางติ่ง (Papilionidae) ในกลุ่มผีเสื้อหางติ่ง

เป็นผีเสื้อกลางวันขนาดกลาง ปีกทั้งสองข้างแผ่กางออกกว้างประมาณ 105–115 มิลลิเมตร หนวดค่อนข้างสั้น ลำตัวสีออกเขียว หัวและใต้ส่วนอกสีน้ำตาลแดง เล็บตีนแยกออกเป็นสองแฉก ตัวผู้มีรูปทรงของปีกและสีปีกแตกต่างจากตัวเมีย โดยมีปีกหน้ายาวโค้งเรียวกว่าตัวเมียมาก ทั้งสองเพศปีกหลังมีหางยาว ตัวผู้สีปีกน้ำตาลไหม้และขอบปีกสีดำ มีจุดสีน้ำตาลเหลืองเรียงตามขอบปีกและบริเวณกลางปีก ตัวเมียมีแถบสีขาวพาดกลางปีก พบอาศัยตามป่าบนยอดเขาสูงในประเทศไทย เช่น ดอยอินทนนท์ และดอยผ้าห่มปก และในเขตประเทศพม่า มีถิ่นการกระจายพันธุ์ตั้งแต่รัฐสิกขิม ในประเทศอินเดีย และหลายประเทศในเอเชียอาคเนย์  

จัดเป็นสัตว์ป่าคุ้มครองตามพระราชบัญญัติสงวนและคุ้มครองสัตว์ป่า พ.ศ. 2535

ชนิดย่อย
Meandrusa sciron sciron
Meandrusa sciron abaensis Sugiyama, 1994 (จีน: มณฑลเสฉวน)
Meandrusa sciron aribbas (Fruhstorfer, 1909) (ภาคตะวันตกของจีน, พม่า, ภาคเหนือของไทย)
Meandrusa sciron dalata Monastyrskii & Devyatkin, 2003 (เวียดนาม)
Meandrusa sciron nagamasai Okano, 1986 (คาบสมุทรทางภาคใต้ของไทย)
# สภาสันติภาพตุรกี
สภาสันติภาพตุรกี (,) เป็นคณะนายทหารที่ดำเนินการรัฐประหาร เมื่อวันที่ 15 กรกฎาคม พ.ศ. 2559 นำโดยพันเอก มูฮาร์เร็ม โคซี 

สภาสันติภาพตุรกีได้ทำการปิดล้อมท่าอากาศยาน ที่ทำการพรรครัฐบาล มีการจับนายทหารระดับสูงเป็นตัวประกัน รวมถึงเข้าบุกยึดบรรษัทกิจการการกระจายเสียงและโทรทัศน์แห่งชาติตุรกี (TRT) ทหารตุรกี "สภาสันติภาพ" ทำรัฐประหาร สั่งเคอร์ฟิว ปิดสนามบิน ปิดช่องแคบเชื่อมเอเชีย-ยุโรป  และสั่งงดรายการประจำของสถานีฯและถ่ายทอดการแถลงการณ์ของสภาสันติภาพฯ และประกาศใช้ กฎอัยการศึก มีการออกคำสั่งห้ามออกนอกเคหะสถานและสั่งปิดท่าอากาศยาน พร้อมกับนำรถถังเข้าไปยึดอาคารรัฐสภา และช่องแคบบอสฟอรัส รวมถึงประชาชนตุรกีทำการถอนเงินผ่านตู้ถอนเงินอัตโนมัติ เมื่อทราบว่าจะมีการทำรัฐประหาร	

ด้านนายเรเจป ไตยิป แอร์โดอัน ประธานาธิบดีตุรกี ได้แถลงการณ์สดผ่านแอพลิเคชันเฟซไทม์ ถ่ายทอดสดผ่านทีอาร์ที ตอบโต้สภาสันติภาพตุรกี และระดมประชาชนให้ออกมาต่อต้าน จนกระทั่ง เมื่อเวลา 00:40 น. ตามเวลาท้องถิ่นของกรุงอังการา สัญญาณออกอากาศของทีอาร์ทีได้ถูกตัดลงไป แต่บัญชีทวิตเตอร์ของทีอาร์ทีเวิลด์ โทรทัศน์ภาคบริการโลกของทีอาร์ที ยังคงรายงานข่าวจากฝ่ายของประธานาธิบดีแอร์โดอัน รวมถึงมีการจับกุมนายทหารที่พยายามจะช่วยเหลือสภาสันติภาพตุรกีโดยตำรวจฝ่ายของแอร์โดอัน
# เกมแรงกิงส์
เกมแรงกิงส์  เป็นเว็บไซต์รวมรวบคะแนนวิจารณ์จากแหล่งออนไลน์และออฟไลน์ เพื่อหาคะแนนเฉลี่ย เกมแรงกิงส์รวบรวมบทความมากกว่า 315,000 บทความที่เกี่ยวกับวิดีโอเกมมากกว่า 14,500 เกม เกมแรงกิงส์ เป็นของบริษัทซีบีเอสอินเตอร์แอกทิฟ มีเว็บไซต์ที่คล้าย ๆ กันได้แก่ เกมสแตตส์ เมทาคริติก (เป็นของซีบีเอสอินเตอร์แอกทิฟเช่นกัน) โมบีเกมส์ และท็อปเท็นรีวิวส์

เกมแรงกิงส์ปิดตัวลงในวันที่ 9 ธันวาคม 2019 โดยที่เจ้าหน้าที่และบทวิจารณ์เก่า ๆ ของเกมแรงกิงส์ถูกรวมเข้ากับเมทาคริติกซึ่งเป็นเว็บไซต์รวบรวมที่คล้ายกัน
# ปลากระเบนหัวแหลม
ปลากระเบนหัวแหลม  ปลากระดูกอ่อนทะเลจำพวกปลากระเบนชนิดหนึ่ง ในวงศ์ปลากระเบนธง (Dasyatidae)

มีลักษณะลำตัวแบน สันฐานเหลี่ยมคล้ายว่าว หางยาวเรียวเป็นเส้นเหมือนแส้ ส่วนกว้างของลำตัวเกือบเท่าความยาว จะงอยปากยื่นแหลมออกไป ความยาวของจะงอยปากประมาณ 1/3 ของความยาวลำตัว ด้านท้องมีช่องน้ำเข้า 5 คู่ ครีบอกเป็นแผ่นติดต่อรวมกับลำตัว ครีบก้นอยู่ใต้ครีบหาง ไม่มีครีบหลัง บนครีบหางมีเงี่ยงปลายแหลม ขอบหยักเป็นฟันเลื่อย โคนเงี่ยงมีต่อมพิษ ซึ่งถ้าหากแทงจะปล่อยพิษเข้าสู่ร่างกาย ทำให้ได้รับบาดเจ็บและปวดอย่างรุนแรง ลำตัวด้านหลังมีสีน้ำตาลเทา ด้านท้องสีขาว ขนาดโตเต็มที่ได้ 29 เซนติเมตร (11 นิ้ว)

อาศัยในน้ำกร่อย และน้ำทะเล บริเวณปากแม่น้ำ หากินบริเวณพื้นท้องน้ำ พบได้ในบริเวณน้ำตื้นจนถึงน้ำลึกกว่า 100 เมตร (330 ฟุต) อาหารได้แก่ สัตว์กลุ่มกุ้งปูขนาดเล็ก รวมทั้งปลาขนาดเล็กด้วย พบในมหาสมุทรอินเดียและมหาสมุทรแปซิฟิกตั้งแต่อินเดียจนถึงตะวันออกของคาบสมุทรมลายู และตอนใต้ของญี่ปุ่น

ในปี ค.ศ. 2001 ลิซา โรเซนเบอร์เกอร์ ได้ทำการวิเคราะห์ทางวงศ์วานวิวัฒนาการทางสัณฐานวิทยาพบว่า ปลากระเบนหัวแหลมมีความใกล้ชิดทางพันธุกรรมกับปลากระเบนแมลงวัน (Himantura gerrardi), ปลากระเบนมุก (D. margaritella) และปลากระเบนผีเสื้อ (Gymnura micrura) ผลที่ได้สนับสนุนว่าการเจริญเติบโตของปลากระเบนเหล่านี้ว่ามิได้อยู่ในสกุล Dasyatis และHimantura หากแต่เป็นสิ่งมีชีวิตชนิดเดียว

แม้จะเป็นปลากระเบนขนาดเล็ก แต่ปลาที่โตเต็มที่จะถูกจับจากพื้นน้ำด้วยอวนและแห โดยเฉพาะในอ่าวไทยและทะเลชวา โดยชาวประมงท้องถิ่น ถือว่ามีนัยทางเศรษฐกิจ
# จุลสาร
thumb|right|เนื่องจากต้นทุนต่ำและความสะดวกในการผลิต จุลสารจึงมักถูกนำมาใช้เพื่อเผยแพร่แนวคิดทางการเมืองหรือศาสนา

จุลสาร  คือ สิ่งพิมพ์ขนาดเล็กที่มิใช่วารสาร ถูกจัดพิมพ์ขึ้นครั้งแรกในประเทศอังกฤษเพื่อเผยแพร่งานเขียนข้อโต้แย้งของกลุ่มผู้ปฏิรูปในศตวรรษที่ 16 ส่วนใหญ่มีจำนวนหน้าตั้งแต่ 5 หน้า แต่ไม่เกิน 48 หน้า และมีจำนวนตัวอักษรโดยประมาณ 500-10,000 คำ ขนาดเอ5 นำเสนอเนื้อหาสาระเฉพาะด้าน จบสมบูรณ์ในเล่ม เย็บเล่มไม่ทนทาน รูปเล่มไม่แข็งแรง มักจัดทำโดยหน่วยงาน เพื่อเผยแพร่เรื่องราวที่เกี่ยวข้องกับการดำเนินงานของหน่วยงานนั้น ๆ หรือเป็นเรื่องที่มีความสำคัญหรือเป็นที่สนใจในระยะหนึ่ง ๆแม้นมาส เชาวลิต, คุณหญิง. คู่มือบรรณารักษ์ (ฉบับปรับปรุงแก้ไข). กรุงเทพฯ : บรรณกิจ 1991, 2549.
# สปีกา (เกิร์ลกรุ๊ป)
SPICA เป็นวงดนตรีหญิงล้วน สังกัด B2M Entertainment  สมาชิก 5 คน พัคนาแร   คิมโบอา   คิมโบฮยอง  พัคจูฮยอน  และ ยังจีวอน (อดีตสมาชิก ที-อาร่า)

ประวัติ
สปีกา เป็นเกิลกรุ๊ปที่เสียงดีทั้ง 5 คน อายุเดบิวเฉลี่ย 23 - 25 ปี วงนี้เน้นเสียงร้อง และ การเต้นที่ดี
ปี 2016 โบฮยอง น้องเล็กของวง ได้เข้าร่วมรายการ  Girl Spirit 
ซึ่งผู้เข้าแข่งขัน 12 คน คือ  ยูจี BESTie (อายุ 25)  , เคย์ Lovelyz (อายุ 21)  , ซึงฮี CLC  (อายุ 20) , ซึงฮี Oh My Girl (อายุ 20)  , ฮเยมี Fiestar (อายุ 26)  , โซจอง Ladies' Code  (อายุ 23) , โซยอน Laboum (อายุ 22)  , มินแจ Sonamoo (อายุ 21) , จินโซล April (อายุ 14), ดาวอน Cosmic Girl (อายุ 19 ) , ซองยอน Pledis Girlz (อายุ 17), โบฮยอง Spica  (อายุ 27) รอบแข่งขันสุดท้าย ผู้ชนะเสียงดีที่สุดคือ โบฮยอง Spica

 สมาชิก
ชื่อในวงการชื่อจริงวันเกิด ตำแหน่ง สัญชาติไทยไทย  โบอา คิมโบอา  หัวหน้าวง นักร้องเสียงหลัก แร็ปเปอร์นำ  จูฮยอน  พัคจูฮยอน  นักเต้นนำ นักร้องเสริม แร็ปเปอร์หลัก  นาแร พัคนาแร  นักร้องนำ  จีวอน ยังจีวอน  นักเต้นหลัก นักร้องนำ  ภาพลักษณ์  โบฮยอง คิมโบฮยอง  นักร้องเสียงหลัก น้องเล็ก

ยูนิต SPICA.S 
ยูนิต"SPICA.S" (S ย่อมาจากคำว่า Special)ออกมาเรียกน้ำย่อยด้วยกัน3ภาพ โดยซับยูนิตนี้จะประกอบไปด้วยจีวอน, โบฮยอง, นาแร และ จูฮยอน
ชื่อในวงการชื่อจริงวันเกิด สัญชาติไทยไทย  จูฮยอน  พัคจูฮยอน   นาแร พัคนาแร    จีวอน ยังจีวอน   โบฮยอง คิมโบฮยอง 

ผลงานกลุ่ม
 Doggedly  (9 ม.ค. 2012) 
 Russian Roulette (8 ก.พ. 2012)
 Painkiller ( 28 มี.ค. 2012)
 I'll be there ( 18 ก.ย. 2012)
 LONELY (20 พ.ย. 2012)
 Tonight (27 ส.ค. 2013)
  You Don't Love Me  (26 ม.ค. 2014)
  I Did It  ( 7 ส.ค. 2014) 
 GHOST (4 พ.ย. 2014)
 Secret Time (25 ส.ค 2016)

ผลงานยูนิต
 Give Your Love (11 ก.ย. 2014) 
ผลงานเดี่ยว
 내가 미친년이야 (โบฮยอง)  17 ต.ค. 2013
หมวดหมู่:กลุ่มดนตรีแดนซ์สัญชาติเกาหลีใต้
หมวดหมู่:กลุ่มดนตรีเคป็อป
# ฌูแซ อัลดู
ฌูแซ อัลดู ดา ซิลวา โอลีเวย์รา จูเนียร์  เกิดเมื่อวันที่ 9 กันยายน ค.ศ. 1986 เป็นนักต่อสู้แบบผสมชาวบราซิล สังกัดในอัลติเมทไฟต์ติงแชมเปียนชิพ
# ความพยายามรัฐประหารในประเทศตุรกี พ.ศ. 2559
ระหว่างวันที่ 15–16 กรกฎาคม พ.ศ. 2559 ได้เกิดความพยายามกระทำรัฐประหารในประเทศตุรกี แต่ล้มเหลวในที่สุด กล่าวกันว่าเหตุการณ์นี้มาจากการวางแผนของกลุ่มทหารกลุ่มหนึ่งในกองทัพตุรกี แต่ยังไม่เป็นที่ชัดเจนว่าพวกเขาพยายามก่อรัฐประหารด้วยสาเหตุใด ทหารกลุ่มดังกล่าวได้ออกมายึดอำนาจในช่วงที่ประธานาธิบดีเรเจป ไตยิป แอร์โดอัน อยู่ระหว่างการพักร้อน โดยได้นำกองกำลัง รถถัง และเฮลิคอปเตอร์เข้ายึดสถานที่สำคัญ เช่น สถานีโทรทัศน์ ท่าอากาศยาน สะพานต่าง ๆ ในกรุงอังการาและนครอิสตันบูล ต่อมาแอร์โดอันเรียกร้องให้ประชาชนออกมารวมตัวกันตามท้องถนนเพื่อต่อต้านรัฐประหาร 

แม้ว่าความพยายามดังกล่าวจะไม่บรรลุผล แต่ทรัพย์สินต่าง ๆ ก็ถูกทำลาย มีผู้ได้รับบาดเจ็บกว่าพันคน และมีผู้เสียชีวิตกว่าสองร้อยคนเมื่อสถานการณ์คลี่คลาย เช่น อาคารรัฐสภาตุรกีและทำเนียบประธานาธิบดีในกรุงอังการาถูกโจมตีด้วยระเบิด จากรายงานของสำนักข่าวโดอัน ฝ่ายผู้ก่อการได้ระดมยิงใส่กลุ่มพลเรือนที่พยายามจะข้ามสะพานบอสพอรัสเพื่อประท้วงการก่อรัฐประหาร ส่งผลให้มีผู้ได้รับบาดเจ็บหลายคน นอกจากนี้ยังมีรายงานเสียงปืนใกล้ท่าอากาศยานในกรุงอังการาและนครอิสตันบูลด้วย 

ปฏิกิริยาที่มีต่อความพยายามก่อรัฐประหารครั้งนี้ส่วนใหญ่เป็นไปในทางไม่เห็นด้วย ทั้งจากภายในประเทศและจากนานาชาติ พรรคฝ่ายค้านหลัก ๆ ในตุรกีต่างประณามการกระทำดังกล่าว ขณะที่บรรดาผู้นำในระดับนานาชาติ เช่น ผู้นำจากสหภาพยุโรป, องค์การสนธิสัญญาแอตแลนติกเหนือ, สหรัฐอเมริกา ออกมาเรียกร้องให้ทุกฝ่ายในตุรกีเคารพสถาบันทางประชาธิปไตยและผู้นำที่มาจากการเลือกตั้งOpposition parties reject the military coup attempt, Hürriyet Daily News (15 July 2016).

รัฐบาลชุดปัจจุบันของตุรกีได้ประกาศว่าการก่อรัฐประหารประสบความล้มเหลวและเริ่มตามจับกุมผู้ที่เกี่ยวข้องอย่างรวดเร็ว ปฏิกิริยาแรกของทางการมาจากนายกรัฐมนตรีบีนาลี ยึลดือรึม ซึ่งออกแถลงการณ์ผ่านสื่อในวันถัดมาโดยระบุว่าสถานการณ์ "อยู่ภายใต้การควบคุม [ของรัฐบาล] โดยสมบูรณ์แล้ว" มีทหารจำนวน 2,839 นายถูกควบคุมตัวภายใน 48 ชั่วโมง
# เทรีซา เมย์
เทรีซา แมรี เมย์ บารอเนสเมย์แห่งไมย์เดนเฮด (เกิด 1 ตุลาคม ค.ศ. 1956) คือนักการเมืองชาวบริติช อดีตนายกรัฐมนตรีสหราชอาณาจักร และหัวหน้าพรรคอนุรักษนิยมในสหราชอาณาจักรตั้งแต่ปี 2559-2562 รัฐมนตรีว่าการกระทรวงมหาดไทยตั้งแต่ช่วงปี 2553-2559 และสมาชิกรัฐสภาจากเขตเมเดนเฮดตั้งแต่ปี 2540 ทั้งยังเป็นนักการเมืองสายอนุรักษนิยม-ประเทศเดียว (One-Nation Conservative) ผู้สนับสนุนการรวมตัวของประเทศต่าง ๆ (อังกฤษ เวลส์ สกอตแลนด์ และไอร์แลนด์เหนือ) ในสหราชอาณาจักรต่อไป นอกจากนี้เมย์ยังเป็นนักการเมืองสายอนุรักษนิยมเสรี (liberal conservative) ด้วยเช่นเดียวกัน ทั้งนี้เธอได้เข้าดำรงตำแหน่งนายกรัฐมนตรีแห่งสหราชอาณาจักรต่อจากนายเดวิด แคเมอรอนหลังการเข้าเฝ้า ฯ สมเด็จพระราชินีนาถเอลิซาเบธที่ 2 ในวันที่ 13 กรกฎาคม 2559

ในอดีตเทรีซา เมย์ เคยทำงานประจำอยู่ที่ธนาคารแห่งประเทศอังกฤษตั้งแต่ปี 2520 - 2526 ต่อมาที่สมาคมผู้ให้บริการหักบัญชีชำระเงิน ระหว่างปี 2528 - 2540 ขณะเดียวกันก็ยังได้ตำรงตำแหน่งสมาชิกสภาเมืองเมอร์ตันประจำเขตเดิร์นสฟอร์ดในกรุงลอนดอนไปด้วย จนกระทั่งได้รับเลือกให้เป็นสมาชิกสภาสามัญชนในการเลือกตั้งทั่วไปในสหราชอาณาจักร พ.ศ. 2540 หลังจากที่ก่อนหน้านี้ไม่ประสบความสำเร็จในการหาเสียงการเลือกตั้งในปี 2535 และปี 2537 นอกจากนี้เมย์ยังเคยดำรงตำแหน่งหลากหลายตำแหน่งในคณะรัฐมนตรีเงาภายใต้การนำของวิลเลียม เฮก, เอียน ดันแคน สมิธ, ไมเคิล ฮาวเวิร์ด และเดวิด แคเมอรอน เช่น ผู้นำเงาแห่งสภาสามัญชน และรัฐมนตรีเงาประจำกระทรวงแรงงานและสวัสดิการ รวมถึงดำรงตำแหน่งประธานพรรคอนุรักษนิยมช่วงปี 2545 - 2546 อีกด้วย

หลังการจัดตั้งคณะรัฐบาลผสมของแคเมอรอนในปี 2553 เมย์ได้รับแต่งตั้งเป็นรัฐมนตรีกระทรวงมหาดไทย และรัฐมนตรีด้านสตรีและความเท่าเทียม ซึ่งภายหลังได้ลาออกจากตำแหน่งรัฐมนตรีด้านสตรีและความเท่าเทียมในปี 2555 ต่อมาหลังจากที่พรรคอนุรักษนิยมชนะการเลือกตั้งทั่วไปในสหราชอาณาจักร พ.ศ. 2558 จนสามารถจัดตั้งรัฐบาลเสียงข้างมากในสภาสามัญชนได้สำเร็จ เมย์ก็ถูกแต่งตั้งให้กลับมาดำรงตำแหน่งรัฐมนตรีมหาดไทยอีกครั้ง และเป็นรัฐมนตรีมหาดไทยที่ดำรงตำแหน่งยาวนานที่สุดนับตั้งแต่วาระของนายเจมส์ ชูเตอร์ เอด เมื่อกว่า 60 ปีก่อน ซึ่งตลอดการดำรงตำแหน่งเมย์ได้ผลักดันนโยบายการปฏิรูปตำรวจ การจัดการกับปัญหายาเสพติดอย่างจริงจัง และได้ริเริ่มนโยบายจำกัดผู้อพยพ

ต่อมาหลังจากความพ่ายแพ้ของฝ่ายอยู่ในสหภาพยุโรปต่อไปในการออกเสียงประชามติว่าด้วยสมาชิกภาพในสหภาพยุโรป เดือนมิถุนายน 2559 ที่มีนายเดวิด แคเมอรอน เป็นหนึ่งในแกนนำรณรงค์หาเสียง แคเมอรอนก็ได้ประกาศลาออกจากตำแหน่งนายกรัฐมนตรี ทำให้สถานภาพผู้นำพรรครัฐบาลอย่างพรรคอนุรักษนิยมสิ้นสุดลงไปด้วย เมย์จึงได้ประกาศว่าเธอจะลงชิงตำแหน่งเป็นผู้นำพรรคอนุรักษนิยมคนต่อไป และกลายมาเป็นผู้สมัครตัวเต็งของการแข่งขันนี้อย่างรวดเร็ว เมย์ชนะการหยั่งเสียงในหมู่สมาชิกพรรครอบแรกในวันที่ 5 กรกฎาคม โดยมีคะแนนนำผู้สมัครคนอื่น ๆ ค่อนข้างมาก สองวันถัดมาเมย์ชนะการหยั่งเสียงรอบที่สองด้วยคะแนน 199 เสียง และเข้าสู่การแข่งขันกับผู้สมัครอีกคนอย่าง นางแอนเดรีย ลีดซัม ในรอบถัดไป จนกระทั่งวันที่ 11 กรกฎาคม นางลีดซัมประกาศถอนตัวจากการแข่งขัน ส่งผลให้เมย์กลายเป็นผู้สมัครเพียงคนเดียวและได้รับประกาศเป็นผู้นำพรรคอนุรักษนิยมในวันเดียวกันนั้นเอง เทรีซา เมย์ จึงดำรงตำแหน่งนายกรัฐมนตรีหญิงแห่งสหราชอาณาจักรคนที่สองในประวัติศาสตร์ ถัดจากมาร์กาเรต แทตเชอร์
# ปลาโรนันหัวใส
ปลาโรนันหัวใส หรือ ปลาโรนันจิ้งจก เป็นสกุลของปลากระดูกอ่อนจำพวกปลาโรนัน ที่อยู่ในสกุล Rhinobatos (/ไร-โน-บา-ตอส/) จัดเป็นปลาโรนันขนาดเล็ก ในประเทศไทยพบมากแถบทะเลอันดามัน เรือประมงจะสามารถจับได้ครั้งละ 4–5 ตัว ในการออกเรือแต่ละครั้ง เป็นปลาเศรษฐกิจที่มีขายกันตามตลาดปลาทะเลทั่วไป

การจำแนก
ปัจจุบันจำแนนกออกได้ 37 ชนิด
 Rhinobatos albomaculatus Norman, 1930 
 Rhinobatos annandalei Norman, 1926 
 Rhinobatos annulatus Müller & Henle, 1841
 Rhinobatos blochii Müller & Henle, 1841 
 Rhinobatos cemiculus É. Geoffroy Saint-Hilaire, 1817 
 Rhinobatos formosensis Norman, 1926
 Rhinobatos glaucostigma Jordan & Gilbert, 1883 
 Rhinobatos holcorhynchus Norman, 1922 
 Rhinobatos horkelii Müller & Henle, 1841 
 Rhinobatos hynnicephalus Richardson, 1846 
 Rhinobatos irvinei Norman, 1931 
 Rhinobatos jimbaranensis Last, White & Fahmi, 2006 
 Rhinobatos lentiginosus Garman, 1880 
 Rhinobatos leucorhynchus Günther, 1867 
 Rhinobatos leucospilus Norman, 1926 
 Rhinobatos lionotus Norman, 1926 
 Rhinobatos microphthalmus Teng, 1959 
 Rhinobatos nudidorsalis Last, Compagno & Nakaya, 2004  
 Rhinobatos obtusus Müller & Henle, 1841 (ปลาโรนันจมูกกว้าง)
 Rhinobatos ocellatus Norman, 1926 
 Rhinobatos penggali Last, White & Fahmi, 2006 
 Rhinobatos percellens Walbaum, 1792 
 Rhinobatos petiti Chabanaud, 1929 
 Rhinobatos planiceps Garman, 1880 
 Rhinobatos prahli Acero P & Franke, 1995 
 Rhinobatos productus Ayres, 1854 (ปลาโรนันหัวเสียม)
 Rhinobatos punctifer Compagno & Randall, 1987 (ปลาโรนันหัวใสจุดขาว)
 Rhinobatos rhinobatos Linnaeus, 1758 
 Rhinobatos sainsburyi Last, 2004 
 Rhinobatos salalah Randall & Compagno, 1995 
 Rhinobatos schlegelii Müller & Henle, 1841 (ปลาโรนันปุ่ม)
 Rhinobatos spinosus Günther, 1870 
 Rhinobatos thouin Anonymous, referred to Lacépède, 1798 
 Rhinobatos thouiniana Shaw, 1804 
 Rhinobatos variegatus Nair & Lal Mohan, 1973 
 Rhinobatos whitei Last, Corrigan & Naylor, 2014  
 Rhinobatos zanzibarensis Norman, 1926